./data/phi0914/phi00134/phi0914.phi00134.perseus-lat1.xml
Titus Livius (Livy)
‘ne istuc’       inquit ‘Iuppiter optimus maximus sirit Iunoque regina, cuius in tutela Argi       sunt, ut illa civitas inter tyrannum Lacedaemonium et latrones Aetolos praemium       sit posita in eo discrimine, ut miserius a vobis recipiatur, quam ab illo capta       est   mare interiectum ab istis praedonibus non       tuetur nos, T Quincti ; quid, si in media Peloponneso arcem sibi fecerint, futurum nobis       est? linguam tantum Graecorum habent, sicut speciem hominum;  moribus ritibusque efferatioribus       quam ulli barbari, immo quam immanes beluae vivunt  itaque vos rogamus, Romani,       ut et ab Nabide Argos reciperetis et ita res Graeciae constituatis, ut ab       latrocinio quoque Aetolorum satis pacata haec  relinquatis   ’ Romanus, cunctis       undique increpantibus Aetolos, responsurum se fuisse iis dixit, nisi ita       infensos omnis in eos videret, ut sedandi potius quam irritandi essent             contentum itaque opinione ea, quae de       Romanis Aetolisque esset, referre se dixit, quid de Nabidis bello placeret, nisi       redderet Achaeis Argos, cum omnes bellum decressent,  auxilia ut pro viribus suis quaeque civitates mitterent, est       hortatus  ad Aetolos legatum etiam misit, magis ut nudaret animos, id quod       evenit, quam spe impetrari posse